Góður árangur ungra glímumanna úr Dölunum Glímufélag Dalamanna sendi tólf keppendur á Meistaramót Íslands 16 ára og yngri sem fram fór á Akureyri um síðustu helgi , samhliða Íslandsglímunni , þar sem Dalamenn áttu tvo keppendur sem röðuðu sér í efstu sætin í kvennaflokknum . Árangur keppenda frá GFD var mjög góður . Allt eru þetta framtíðar glímumenn með brennandi áhuga og metnað . Dalamenn hömpuðu þremur Íslandsmeistaratitlum á Íslandsmóti 16 ára og yngri sem fram fór á laugardag og í sveitakeppninni sem fram fór daginn eftir . Magnús Bjarki Böðvarsson varð Íslandsmeistari í flokki 13 - 14 ára stráka og Guðbjört Lóa Þorgrímsdóttir í flokki 15 - 16 ára stúlkna . Fjóla Björg Heiðarsdóttir varð í 3. sæti í sama flokki og Andrea Hlín Harðardóttir í 4. sæti . Gunnar Örn Þorsteinsson varð í 3. sæti í flokki 15 - 16 ára stráka , Sæþór Sindri Kristinsson í 4. sæti og Hermann Jóhann Bjarnason í því fimmta . Sunna Björk Karlsdóttir varð í öðru sæti í flokki 11 - 12 ára stúlkna . Angantýr Ernir Guðmundsson endaði í 7. sæti í flokki 11 - 12 ára stráka og Hafþór Sævar Bjarnason í 8. sæti . Gunnlaug Birta Þorgrímsdóttir varð í 3. sæti í flokki 13 - 14 ára stúlkna og Lísa Margrét Sigurðardóttir hafnaði í 4. sæti . Á sunnudeginum fór svo fram sveitaglíma Íslands 16 ára og yngri . Frá GFD mættu þrjár sveitir til leiks og var árangurinn eftirfarandi : Sveit stráka 15 - 16 ára varð Íslandsmeistari . Sveitin var skipuð þeim Gunnari , Sæþóri og Hermanni . Sveit stúlkna 13 - 14 ára hafnaði í 2. sæti . Sveitin var skipuð þeim Gunnlaugu , Lísu og Sunnu . Sveit stúlkna 15 - 16 ára varð einnig í 2. sæti í sínum flokki . Sveitin var skipuð þeim Guðbjörtu , Fjólu og Andreu .